અમેરિકાની લોકપ્રિય હાસ્ય લેખિકા એર્માએ વર્ષો પહેલાં લખેલું કે (સુપર)સ્ટોરમાં બ્રેડ ખરીદવા ગયા હોઈએ ‘ને ફક્ત બ્રેડ ખરીદીને જ પરત ફરીએ એ ઘટનાની શક્યતા ત્રણ હજાર કરોડમાંથી એક જ વાર છે. તાજેતરમાં બહાર પડેલા એક સંશોધનમાં સંકેત અપાયો છે કે ઈન્ટરનેટના વપરાશ તથા અમુક માનસિક સમસ્યા વચ્ચે સીધો સંબંધ છે. અને તેમાં એક સમસ્યા ઓનલાઈન શોપિંગ છે. અગાઉ પણ પેથોલોજિકલ બાઈંગ અને એડિક્શન વચ્ચે સીધો નાતો છે તેવા તારણ મળેલા. નેટ પર વેચાણ માટેની વસ્તુઓ વત્તા સંબંધિત પાટિયા જોવા ‘ને ખરીદીનો વળગાડ હોવો તે રોગનું નામ છે- સાયબરકોન્ડ્રીઆ. હા, આ નામ એક જનરલ ટર્મ છે જેની નીચે નેટ પર ગેમ્સ રમવાનું વ્યસન પણ આવી જાય. કોઈ પણ પ્રકારની ખરીદીની લત માટે કમ્પલસિવ બાઈંગ ડિસઓર્ડર કે ઓન્યોમેનિઆ ટર્મ ‘૨૪થી છે જે અંગે ગંભીર જાગૃતિ ‘૯૦ના દશકમાં આવવાની શરૃ થયેલી. યુરોપિયન પ્રોબ્લેમેટિક યુઝ ઓફ ધ ઈન્ટરનેટ રિસર્ચ નેટવર્ક તરફથી એ અન્વેષકોએ હાકલ કરી છે કે જલ્દીથી એવા રોગીઓને શોધી અને તેમના પર વધુ સંશોધન કરવામાં આવે. વેલ, વર્લ્ડ હેલ્થ ઓર્ગેનાઇઝેશન દ્વારા ૨૦૧૪થી પ્રોબ્લેમેટિક ઇન્ટરનેટ યુઝ(પીઆઇયુ) નામની સમસ્યાનો સ્વીકાર ઓલરેડી થયેલો છે.